Ri Simón Pedro y jun chik discípulo xkoqaj pe ri Jesús.
Ri jun discípulo riꞌ etaman ruwech roma ri más nimalej ruqꞌij sacerdote,
y xok apu rikꞌin ri Jesús chojay chin ri rachoch ri sacerdote riꞌ.
Pero ri Pedro xpeꞌeꞌ kan saqil chi puerta chin ri achoch riꞌ.
Xel kꞌa pe ri discípulo ri etaman ruwech roma ri más nimalej ruqꞌij sacerdote,
y xchꞌaꞌa chare ri aj ikꞌ chajiy ri puerta chin xuyaꞌ qꞌij chare ri Pedro chi xok apu chojay.
Y ja atoq riꞌ ri aj ikꞌ chajiy ri puerta kereꞌ xubꞌij chare ri Pedro:
¿Ma rat ta kꞌa chuqaꞌ jun chikikajal ri ru-discípulos ri achi tzꞌamon pe?
Pero ri Pedro xubꞌij:
Ma riyin ta.
Ri samajelaꞌ chin ri jay riꞌ y ri ngechajin rachoch ri Dios kibꞌoxon qꞌaqꞌ roma ndikinaꞌ tew.
Rejeꞌ epeꞌel apu chuchiꞌ ri qꞌaqꞌ kimeqꞌon apu kiꞌ,
y ri Pedro peꞌel apu kikꞌin chin ndumeqꞌ chuqaꞌ riꞌ.
Y ri más nimalej ruqꞌij sacerdote xukꞌutuj razón chare ri Jesús eꞌachike ri ru-discípulos y ri achike tijonik nduyaꞌ.
Y rijaꞌ xubꞌij chare:
Riyin kin chikiwech konojel wineq yin tzijoyineq pe.
Jumul xentijoj pa teq sinagogas y pa rachoch ri Dios apeꞌ ndikimal kiꞌ konojel ri israelitas,
y nixta jun achike ri chilaqꞌel ta xinbꞌij.
¿Achike roma chuwa riyin ndakꞌutuj razón?
Takꞌutuj razón chake ri eꞌakꞌaxayon wichin,
y rejeꞌ xkebꞌiꞌin chawa ri achike nubꞌiꞌin riyin.
Y atoq ri Jesús xubꞌij re tzij reꞌ,
jun chikikajal ri ngechajin rachoch ri Dios ri kꞌo apu chiriꞌ,
xutzꞌajij ruchiꞌ ri Jesús,
y xubꞌij chare:
¿Achike roma keriꞌ ngachꞌaꞌa chare la más nimalej ruqꞌij sacerdote?
Ri Jesús xubꞌij chare:
Si kꞌo tzij ma utz ta xinbꞌij,
tabꞌij achike chi tzij ri ma utz ta xinbꞌij,
pero si xa nojel ri xinbꞌij utz,
¿achike roma xatzꞌajij nuchiꞌ?
xchajeꞌ ri Jesús.
Kꞌa keriꞌ na yutun ri Jesús,
xtaq e roma ri Anás chuwech ri Caifás,
ri más nimalej ruqꞌij sacerdote ri junaꞌ riꞌ.
Y ri Simón Pedro peꞌel ndumeqꞌ apu riꞌ chuchiꞌ ri qꞌaqꞌ,
y kereꞌ xkibꞌij chare:
¿Ma rat ta kꞌa chuqaꞌ kachibꞌil ri ru-discípulos ri achi riꞌ?
Pero ri Pedro xubꞌij:
Riyin ma yin ta kachibꞌil.
Y jun rusamajel ri más nimalej ruqꞌij sacerdote,
roxpochel ri achi ri xsetux e ruxikin chi espada roma ri Pedro,
kereꞌ xubꞌij chare:
¿Ma rat ta kꞌa ri xatintzꞌet chi awachibꞌilan ri achi riꞌ pa qejoj?
Y ri Pedro xubꞌij chik chi ma rijaꞌ ta,
y ja atoq riꞌ xtziritzin pe jun ekꞌ mamaꞌ.